О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом. Истовремено члан 9. Закона о јавном дугу („Службени гласник РСˮ, бр. 61/05, 107/09, 78/11, 68/15,95/18, 91/19 и 149/20) прописује да се Република Србија може задужити за финансирање инвестиционих и програмских пројеката које ће омогућити унапређење, ефикасност и ефективност привреде и економског развоја Републике Србије, под условом да се финансирање врши на рок дужи од једне године.

II. РАЗЛОЗИ ЗА ДОНОШЕЊЕ ЗАКОНА

Пројекат изградње државног пута Iб првог реда, деоница брзе саобраћајнице: ауто-пут Е-75 Београд - Ниш (петља „Пожаревацˮ) - Пожаревац (обилазница) - Велико Градиште - Голубац, је проглашен пројектом од посебног значаја за Републику Србију у складу са Законом о посебним поступцима ради реализације пројекта изградње и реконструкције линијских инфраструктурних објеката од посебног значаја за Републику Србију („Службени гласник РСˮ, број 9/20).

Пројекат изградње брзе саобраћајнице Е-75, деоница Пожаревац - Голубац (Дунавска магистрала), је од изузетног значаја за Републику Србију. Брза саобраћајница ће бити изграђена у дужини од 68 километара, са по две саобраћајне траке у оба смера, ширине 3,5 метара. Ова саобраћајница ће се надовезати на Дунавску магистралу и на тај начин повезати овај део источне Србије.

Влада је на седници која је одржана 22. априла 2021. године донела Закључак 05 Број: 351-3635/2021 којим се Пројекат изградње државног пута Iб првог реда, деоница брзе саобраћајнице: ауто-пут Е-75 Београд - Ниш (петља „Пожаревацˮ) - Пожаревац (обилазница) - Велико Градиште - Голубац, препознаје као пројекат изградње и реконструкције јавне линијске саобраћајне инфраструктуре, од посебног значаја за Републику Србију.

Комерцијалним уговором о пројектовању и извођењу радова на изградњи државног пута IБ реда, деонице брзе саобраћајнице: аутопут Е-75 Београд - Ниш (петља Пожаревац) - Пожаревац (обилазница) - Велико Градиште - Гoлубац, који је потписан 28. августа 2021. године, између Владе Републике Србије, коју представља Министарство грађевинарства, саобраћаја и инфраструктуре као Финансијера (Корисник кредита), привредног друштва „Коридори Србије доо Београд” као Инвеститора и China Shandong International Economic and Technical Cooperation Group Ltd. of Shandong Hi-Speed Group Co. Ltd Shandong Hi-Speed Group Mansion, No. 8, Long Ao North Road, Jinan, Shandong Province P.R. China коју представља, Zhuang Yong у својству председавајућег, као Извођача радова, са накнадним изменама и допунама од 26. новембра 2021. године и 13. октобра 2022. године, предвиђена је уговорена вредност Пројекта до 337.036.786 евра.

Законом о буџету Републике Србије за 2025. годину („Службени гласник РСˮ, број 94/24) у члану 3. одобрено је задуживање код пословних банака за Пројекат изградње брзе саобраћајнице, деоница Пожаревац - Голубац (Дунавска магистрала) у износу до 24.000.000.000 динара.

Закључком Владе 05 Број: 420-1657/2025 од 25. фебруара 2025. године утврђена је Основа и одређена делегација Републике Србије за вођење преговора са ОТП банка Србија а.д. Нови Сад у вези са одобравањем зајма за Пројекат изградње брзе саобраћајнице, деоница Пожаревац - Голубац (Дунавска магистрала), како би се обезбедио кредит за финансирање дела Пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту Бр. 00-421-0633664.9/КР 2025/1936 за потребе финансирања Пројекат изградње брзе саобраћајнице, деоница Пожаревац - Голубац (Дунавска магистрала), између Републике Србије и ОТП банкe Србија а.д. Нови Сад, који је потписан у Београду 26. фебруара 2025. године, договорени су следећи финансијски услови:

* директно задужење Републике Србије: до 15.000.000.000 динара;
* отплата зајма у шестомесечним ратама;
* рок доспећа: десет година, укључујући период почека од три године;
* накнада за одобравање кредита: 0,30% на укупан износ зајма и плаћа се једнократно приликом првог пуштања средстава кредита;
* каматна стопа: тромесечни BELIBOR + фиксна маржа од 2,50% годишње, прва камата доспева за плаћање шест месеци од датума првог повлачења средстава;
* рок расположивости зајма: средства зајма се могу повлачити до 4. августа 2026. године након ступању на снагу уговора о кредиту, а рок расположивости може бити продужен од стране Банке, у писменој форми на основу претходног достављеног писменог захтева.
* предвиђена могућност превремене отплате зајма и то: 0% на износ који се превремено отплаћује, ако се превремена отплата врши из сопствених средстава.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код ОТП банкe Србија а.д. Нови Сад за потребе финансирања Пројекта изградње брзе саобраћајнице, деоница Пожаревац - Голубац (Дунавска магистрала).

Одредбом члана 2. дефинишу се услови задуживања на основу Уговора о дугорочном инвестиционом кредиту Бр. 00-421-0633664.9/КР 2025/1936, између Републике Србије и ОТП банкe Србија а.д. Нови Сад, који је потписан у Београду 26. фебруара 2025. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РСˮ, број 20/12-пречишћен текст) произлазе из чињенице да је повлачење средстава за финансирање Пројекта условљено ступањем на снагу овог закона.